Diari Oficial de la Generalitat Valenciana


Sumari del DOGV 9944, del 25-09-2024 (2024/9208)

RESOLUCIÓ de 23 d’abril de 2024, de la Direcció General d’Urbanisme, Paisatge i Avaluació Ambiental, per la qual es formula l’informe d’impacte ambiental del Projecte d’activitat de valorització de residus no perillosos (material triturat procedent de pneumàtics al final de la seua vida útil i cautxú d’obra pública), carretera N-225, Aspe-Novelda, parcel·la ind-2, del terme municipal d’Aspe (Alacant). Expedient: (3413305) 064/2024/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9944

Data del DOGV
:   25-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9208

CVE
:   ATEX-U-3742-1172

Data del document
:   23-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d’impacte ambiental

Expedient: (3413305) 064/2024/AIA.

Projecte: activitat de valorització de residus no perillosos (material triturat de pneumàtics al final de la seua vida útil i cautxú d’obra pública).

Titular: Industrias del Neumático, SAU.

Òrgan substantiu: Ajuntament d’Aspe.

Localització: carretera N-225, Aspe-Novelda, parcel·la ind-2, Aspe.

Ref. òrgan substantiu: Y9716276E.

NIMA: 1042975669.

Antecedents i tramitació administrativa

Industrias del Neumático, SAU, explota una instal·lació de valorització de residus no perillosos (material triturat procedent de pneumàtics al final de la seua vida útil i cautxú d’obra pública) en la carretera N-325, Aspe-Novelda, parcel·la ind-2, Aspe. L’activitat, que està autoritzada i es troba en funcionament, va obtindre la Resolució d’estimació d’impacte ambiental favorable 8/1686-IUT, de data 21 d’agost de 2009.

En data 1 de febrer de 2024, l’Ajuntament d’Aspe (òrgan substantiu) va donar trasllat a este òrgan ambiental de la sol·licitud d’estimació d’impacte ambiental del projecte de modificació substancial del Projecte d’activitat de valorització de residus no perillosos (material triturat procedent de pneumàtics fora d’ús i cautxú d’obra pública) situada en la carretera N-325, Aspe-Novelda, parcel·la ind-2 03293, Aspe (Alacant). La sol·licitud s’acompanya de:

–  Sol·licitud d’inici.

– Sol·licitud del promotor.

– Projecte tècnic.

– Document ambiental.

– Estimació d’impacte ambiental 8/2419-ZMV, de data 21 d’agost de 2009.

Atés que el projecte està sotmés a una avaluació d’impacte ambiental simplificada en data 9 d’abril de 2024, este òrgan ambiental sol·licita un informe a l’Ajuntament sobre els servicis urbanístics de la instal·lació i sobre el nivell de risc pel lloc a on està situada.

El 15 d’abril de 2024 es rep un ofici de l’òrgan substantiu en el qual s’indica que:

– La instal·lació disposa de llicència ambiental, amb expedient MT-2018/485-URB-LAC.

– S’adjunta l’informe favorable de l’Ajuntament per a la concessió d’abocaments a la xarxa de clavegueram, de data 30 de juny de 2011, i l’informe favorable del servici d’explotació d’aigua potable i sanejament d’Aspe.

– L’òrgan substantiu considera convenient sol·licitar un pla d’autoprotecció de l’activitat i sol·licitar el pronunciament per part del departament competent en matèria de protecció civil i emergències de la Generalitat.

L’expedient no s’ha sotmés a exposició pública.

La informació que conté l’expedient aporta elements de juí suficients per a continuar el procediment d’avaluació d’impacte ambiental simplificada.

Criteris ambientals

Per a l’emissió d’este informe d’impacte ambiental, de conformitat amb l’article 47 de la Llei 21/2013, s’han tingut en compte els criteris de l’annex III d’esta.

Característiques del projecte

La instal·lació està autoritzada i es troba en funcionament.

La instal·lació està situada en una parcel·la amb la referència cadastral 4991732PW1332L6047KD, en la carretera N-325 Aspe-Novelda, parcel·la 2, unitat d’execució 7.5 i CP 03886 Aspe (Alacant). La parcel·la de 18.254 m² disposa d’una nau de 1280,48 m², un edifici amb una oficina i vestidors de 213,36 m², una caseta amb el sistema de protecció contra incendis de 44,33 m², una marquesina per a emmagatzemar residus de manera temporal de 53,90 m², una marquesina per al desmuntador de pneumàtics de 47,88 m², 391,28 m² corresponents a sitges cobertes i 640 m² a sitges no cobertes destinades a emmagatzemar el material triturat. La nau disposa de 437 m² destinats a la zona de treball, una zona insonoritzada de 33,14 m² amb 2 molins, dos molins addicionals, una zona d’emmagatzematge del producte ensacat de 524,45 m², un taller de 54,19 m², oficines i altres servicis.

Les sitges estan formades per tancaments de panells de formigó amb una altura aproximada de 4,5 m. Les sitges per a partícules de grandària 2,5 x 2,5 cm tenen una coberta de xapa.

La instal·lació disposa d’aigua potable i servicis de clavegueram.

L’activitat es realitza de 8.00 a 18.00 hores ininterrompudament, aproximadament 250 dies a l’any i compta amb 5 treballadors.

Es manté la mateixa maquinària:

– Trituradora de pneumàtics.

– Trituradora.

– Molins granuladors amb filtre de mànegues.

– Classificadores.

– Taula densimètrica.

– Compressors, sistemes d’ompliment de saques i bombes d’aigua.

– Pales carregadores.

Les modificacions que es pretenen dur a terme són:

– Incloure, com a residu, les llosetes de cautxú de parcs infantils.

– Actualitzar les operacions de valorització i adaptar-les a la nomenclatura de la legislació vigent. Es realitzaran les operacions R0307, R1201, R1202, R1203 i R1302. S’hi afigen les operacions R0307 (fabricació de gransa) i R1302 (emmagatzematge de PFU triturat per a entregar-lo a un altre gestor).

– Ampliar la capacitat de producció d’R1203 (material triturat) a 30.000 t/any.

– Ampliar la capacitat d’emmagatzematge en l’àmbit del tractament de l’R1302 a 1.000 t.

Les matèries primeres utilitzades per l’activitat són:

– PFU de turismes (16 01 03) 17.000 t/any.

– PFU de camions (16 01 03) 10.000 t/any.

– Llosetes de cautxú (19 12 04) 7.000 t/any.

La capacitat total de tractament és de 30.000 t/any. També es realitzen labors d’emmagatzematge temporal de PFU, tant dels destinats a la reutilització com a la valorització en altres instal·lacions.

Les fraccions obtingudes són:

– Material triturat procedent de pneumàtic de grandària small i chip (19 12 12 i 6 19 12 04) 18.000 t/any.

– Granulat de cautxú (fi de la condició de residu) 7.000 t/any.

– Fil d’aram triturat (17 94 91) 900 t/any.

– Fil d’aram triturat (19 12 02) 4.000 t/any.

– Minves i tèxtil (filtre de mànegues) (19 12 09 i 16 12 08) 1.000 t/any.

La instal·lació genera al voltant de 2,5 t/any de residus, la major part, perillosos, que provenen de labors de manteniment, embalatges i treball d’oficina, que romanen en un magatzem temporal de residus fins que el gestor autoritzat els retire. Els residus assimilables a urbans seran retirats pel servici d’arreplega de fems del municipi.

La capacitat màxima d’emmagatzematge de cautxú sense granular de la instal·lació és de 2.800 t, desglossades en:

– Piles de pneumàtics PFU sencers: 840 t

– Pila de granulats de cautxú pendent de triturar: 120 t

– Sitges descobertes de material triturat de 5 x 5 cm pendent de triturar: 650 t

– Pila intermèdia de material triturat de 5 x 5 per a trituradora de grandària chip: 40 t

– Sitja de material triturat cobert (chips de 2,5 x 2 x 5 cm): 300 t

– Piles de material triturat descobertes (small de 5 x 5): 850 t

El producte acabat (granulat o gransa) es guarda en saques (big bag) de 100 x 100 x 210 cm, i d’aproximadament 1.000 kg, que s’emmagatzemen tant dins com fora de la nau fins que s’expedixen.

El procés productiu és el següent:

– Quan es reben, els residus es pesen i es classifiquen en pneumàtics de turismes, camions i llosetes, o similars.

– S’extrau el cèrcol de filferro dels pneumàtics de camions amb un desmuntador de pneumàtics.

– Els pneumàtics i les llosetes es trituren en fraccions de 5 x 5 cm. Una part d’este triturat es destinarà a la valorització energètica en fàbriques de ciment.

– El material triturat de 5 x 5 cm es torna a triturar per a obtindre fraccions de 2,5 x 2,5 cm que, després de passar per un separador magnètic i emmagatzemar-lo temporalment, s’expedix a les fàbriques de ciment o, si una part procedix de pneumàtics de camió, es granula i s’ensaca.

Els residus ferris de l’operació s’entreguen a un gestor autoritzat i els tèxtils i les minves del procés es valoritzaran energèticament a la fàbrica de ciment.

Ubicació del projecte

El projecte se situa en una illa completa, inclosa en el Pla parcial de millora de la unitat d’execució 7.5. La instal·lació disposa de llicència ambiental MT-2018/458-URB-LAC i d’un informe municipal favorable, segons l’informe de l’Ajuntament. Les consideracions sobre la ubicació pel que fa a l’estimació de l’impacte ambiental 8/3126-RXY, de data 21 d’agost de 2009, no han variat.

Característiques de l’impacte potencial

Ateses les modificacions proposades, l’afecció associada al funcionament de l’activitat serà anàloga a l’actual. Atés l’entorn antropitzat en què es localitza, estes afeccions no resulten significatives. Hi ha afeccions noves que cal considerar i preveure perquè no ocasionen efectes significatius sobre el medi ambient.

– Els pneumàtics emmagatzemats poden constituir un focus de plagues.

– Amb la incorporació del procés de fabricació de granulat existix el risc de dispersió de microplàstics, tant des de la instal·lació com en el transport posterior.

– En els voltants de la instal·lació hi ha una acumulació de materials combustibles amb un nivell de risc intrínsec sense determinar i no hi consten mesures de protecció contra incendis, la qual cosa obligarà a prendre mesures preventives per a evitar la propagació del foc des de i cap a l’exterior de la instal·lació, fet que generaria efectes ambientals significatius.

Consideracions jurídiques

El projecte està sotmés a avaluació ambiental simplificada, ja que està comprés en l’article 7.2.c de la Llei 21/2013, de 9 de desembre, (d’ara en avant LEA) en concordança amb l’epígraf 6.1.a de l’annex de la Llei 2/1989, de 3 de març, modificada per la Llei 8/2022, de 29 de desembre.

L’expedient ha seguit el tràmit d’avaluació d’impacte ambiental simplificada previst en la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Estimar que el Projecte activitat de valorització de residus no perillosos (material triturat procedent de pneumàtics al final de la seua vida útil i cautxú d’obra pública), sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària, sempre que s’ajuste a les previsions del projecte, del document ambiental i als termes d’este informe, en particular:

1. Pel que fa a la llista definitiva de residus admissibles, quedarà limitada per l’abast de l’autorització sectorial, entre els que haja proposat el promotor segons la documentació aportada a este òrgan. S’hi podran incloure altres codis LER que l’òrgan competent considere susceptibles d’autorització, sempre que incloure’ls no comporte la modificació substancial del projecte avaluat i no responga a casos en què s’exigisca la tramitació d’un procediment d’avaluació ambiental, d’acord amb la legislació sectorial vigent.

2. L’activitat es considera potencialment contaminadora de l’atmosfera, de conformitat amb la Llei 34/2007, de 15 de novembre, ja que s’inclou en el Catàleg d’activitats potencialment contaminadores de l’atmosfera (annex IV de la llei esmentada, actualitzat pel Reial decret 100/2011, de 28 de gener). La construcció, el muntatge, l’explotació, el trasllat o la modificació substancial, el cessament o la clausura de l’activitat estan subjectes al règim d’autorització o notificació que regula l’article 13 de la Llei 34/2007.

3. El promotor ha d’establir, aplicar i mantindre actualitzat un pla d’avaluació de riscos de conformitat amb els annexos I i III de la proposta de reglament del Parlament Europeu i del Consell relatiu a la prevenció de les pèrdues de gransa de plàstic per a reduir la contaminació per microplàstics de data 16 de novembre de 2023.

4. S’ha d’establir un protocol que evite la proliferació de plagues en els pneumàtics emmagatzemats.

5. Mentres no s’elabore i es pose en marxa un pla d’autoprotecció que minimitze els riscos de transmissió d’un incendi des de o cap a l’exterior o desaparega definitivament l’acumulació de materials amb risc d’incendi elevat o no avaluat en les proximitats, les quantitats de residus contingudes en la instal·lació es reduiran fins a arribar a un nivell de risc intrínsec baix en l’àmbit dels incendis de la campa (configuració de tipus E). D’acord amb l’article 5 del Decret 32/2014, de 14 de febrer, el pla d’autoprotecció s’ha de presentar a l’Ajuntament.

6. Les accions incloses en el programa de vigilància i seguiment ambiental s’han de documentar a l’efecte d’acreditar l’adopció i l’execució de les mesures preventives i correctores proposades i la comprovació de l’eficàcia d’estes. La documentació haurà d’estar a la disposició de les autoritats competents.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha procedit a autoritzar el projecte en el termini màxim de quatre anys des de la publicació d’este, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà, en el butlletí oficial corresponent, la decisió d’autoritzar o denegar el projecte en els termes que preveu l’article 48 de la Llei 21/2103, de 9 de desembre.»

  

València, 23 d'abril de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental